**Сочинение**

К1очон тоге нужеда маг1арул мац1ги ц1арги.

Муг1рул тун авлахъалде

Рахъунел маг1арулал,

Маг1арул ях1ги мах1ги

Гьарула цадахъ босе.

Цадахъ босе, к1очонге

Маг1арул мац1ги ц1арги.

21-февраль-рахьдал мац1алъул къо. Гьеб къо к1одо гьабун, т1олго Дагъистаналдаго бат1и-бат1иял конкурсал т1орит1ула.

Дие бокьун буго авар мац1алдехун бугеб рокьи сочинениялдалъун загьир гьабизе.

Дун йиго рак1бац1ц1адай маг1арулай.

Нилъер улкаялда руго миллатал г1емер, амма гьел цоцадаса рат1а гьарулеб жо мац1 буго. 98,7 проценталъ Дагъистаналда маг1арул мац1 жидер рахьдал мац1лъун рик1к1ун буго. Цадахъ яшав гьабизе, х1алт1изе ккани, г1адамазул цоцаздехун данд балеб жо бугони, цоязе суалал кьезе ккани, цоцалъ журазе, цоцазе анищал рагьизе бокьани, кумек гьабула мац1алъ.

Бокьараб халкъалъул жиндирго мац1 бук1уна. Нилъее рокьула нилъ сверухъ ругелщинал, г1агараб мац1, гьелъул куч1дул, маргьаби. Диеги бокьула дирго г1агараб маг1арул мац1. Гьеб мац1алда к1алъана нилъер к1удаби, к1алъалел руго г1агарал ва г1унт1арал. Гьеб мац1алда раг1ула кинидахъ ах1улел куч1дул, т1осересел нилъер раг1аби. Маг1арул мац1алда дандч1вала гьадинал пасих1ал, берцинал раг1аби: эбел, Ват1ан, эмен, адаб, ях1, намус, гьалмагъ, вацлъи, хъизан, рекъел, иман, сабру. Дагъистаналда ругел лъебергог1анасел мац1азда гъорлъ маг1арул мац1 бицунел г1адамазул къадар бищун ц1ик1к1араб буго. Г1емер данд ч1вала шагьаразда маг1арул мац1, заг1ипго гурони, лъаларел г1адамал. Шагьаразда цо-цояз лъималазде т1оцебесеб раг1и «мама» яги «папа» малъулеб буго. Эбел -эмен рук1уна школалда киндай авар мац1алъул дарсаздаса лъимер эркен гьабилаян пикруялда. Гьедин бегьуларо! Г1агараб мац1 лъангут1и ккола инсанасул рух1ияб хъарцинлъи ,мискинлъи ва нахъеккей.

Нилъер г1алимзабаз, хъвадарухъабаз к1удияб к1вар кьолеб буго маг1арул мац1алъул къадру борхизабеялде ва цебет1еялде. Къоабилеб заманалъул ц1ар раг1арав шаг1ир Расул Х1амзатовас хъвалеб буго:

-Метер маг1арул мац1 хвезе батани,

Хваги дун жакъаго, жаниб рак1 кьвагьун.

Бечелъулеб ва цебет1олеб буго нилъер мац1. Нилъ жеги х1айран гьаризе руго пагьму т1ок1ал коч1охъабаз ва г1акълу бег1ерал шаг1ирзабаз.

-Аваразул калам гьелъул камиллъи,-

Кинабго черхалда лъик1лъана ругънал.

Гьеб рекъараб буго нилъер халкъалда,

Черхалда борчараб рачел кинигин.

Бицунеб каламалъул бук1ине ккола хасаб тартиб, маг1на. Маг1арул мац1алда к1алъалаго ,бицине ккола маг1арул раг1и. Дие ц1акъ рокьула авар каламалъул дарсал, Загьра Расуловнаялъ ва Зайнап Къасумовнаялъ кьолел. Авар каламалъул киналго рахъал нилъее рагьула Расул Х1амзатовас, Ц1адаса Х1амзатица, Фазу Г1алиевалъ, Хъах1абросулъа Мах1мудица, Мух1амад Гунащевас, Ах1мадпаша Зиявдиновас ва цогидалги шаг1ирзабаз хъварал асараз. Авар мац1алда хъван бук1ана машгьурал г1адамазул х1акъалъулъ: композитор Халил Фатаг1алиевасул, Х1ажи Г1умар Булачил, имам Шамилил, революционерал Махач Дахадаевасул, Улубий Буйнахъскиясул, артистал Пат1имат Хизроевалъул, Мах1муд Г1абдулхаликъовасул, депутатал Гос.Думаялъул Мах1ачев Х1ажил ва Х1абизат Х1амзатовалъул ва г1емерал цогидазуги х1акъалъулъ. Т1олго маг1арулал ккола Дагъистаналъул миллатазда гьоркьоб бищунго к1удияб халкъ. Маг1арулазул бат1и-бат1иял мац1ал рук1аниги, гьел киналго к1алъала болмац1алда, киназдаго лъалеб ва бич1ч1улеб бац1ц1адаб маг1арул мац1алда.

Гьеб мац1алда рахъула маг1арул т1ахьал, мавлидал, ваг1заби, нилъер т1олго рахъалъ бечедаб «Х1акъикъат» газета, журнал «Гьудуллъи», «Лачен», «Маг1арулай»,к1алъала радиоялдасан нилъер дикторал ва маг1арул театралъул артистал. Машгьурав Расул Х1амзатовас хъвараб «Авар мац1» абулеб коч1олъ руго гьадинал раг1аби:

-Щиб лъалеб хабазда цересан унел,

Цо-цо нухлулаца, дир х1исаб гьабун,

Гьав нилъер Х1амзатил Расул вугилан

Х1асратаб маг1арул мац1алъ абилеб!

Раг1абазул кутак бихьулищ?

Мац1 лъалезул къадар, киг1анго бокьич1ониги, соназдаса соналде дагьлъулеб буго.

Раг1иялъе г1оло, ракьалъе г1оло г1адин, рагъула г1адамал. Мац1 чияс, т1абиг1ат ц1унулеб г1адин, ц1унула.

Мац1 ккола нилъер бечелъи ва ч1ух1и.

**Сочинение.**

**«Авар мац1»**

Лъаларо, Мух1амад, цогидазул иш,

Амма дица дирго рахъалъ абила:

Метер маг1арул мац1 хвезе батани,

Хваги дун жакъаго жаниб рак1 кьвагьун.

Расул Х1амзатов.

Г1агараб авар мац1! Дир кинабго бечелъи, кинабго хазина, дир дарман, дир гьаракь. Дуца квер ккун йит1ана дун гьит1инаб росулъа к1удияб дунялалде. Дунялалъул рокъоб дие г1агарлъана цоги бат1ияб, бечедаб, гучаб мац1. Гьеб мац1алъ ц1алана дун, кьуна дие кваркьаби…

Мун кибго дунгун буго! Кинидахъ дица къабул гьабураб дур коч1ое кидаго дун хисич1о.

Дагъистан ккола г1емер бат1и-бат1иял миллатал ругеб бак1лъун. Гьенир г1умру гьабулел руго лъебергониги миллатазул г1адамал. Гьел щибал к1алъала жиде-жидер мац1алъ ва киназго х1аракат бахъула жидерго мац1 ц1унизе. Г1адамазул гурониги, щибаб рух1ч1аголъиялъулги буго жидерго мац1. Мац1 къвариг1уна киназего.

Дир рахьдал мац1- гьеб буго авар мац1. Гьеб мац1алъ к1алъала дун, дир эбел-эмен, тухум- кьибил ва т1олабго росу. Гьеб мац1алъ к1алъалаан ц1ар раг1арав шаг1ир Расул Х1амзатов ва цогидалги машгьурал хъвадарухъаби, поэтал ва цогидалги. Гьез гьеб мац1алда хъвала куч1дул, харбал, поэмаби, къисаял, романал.

Дун ч1ух1ун йик1уна дирго авар мац1алдаса, дун гьелдаса йохун йик1уна.

Дие бокьула кидаго ва кибго авар мац1алда к1алъазе, щай гурелъул гьеб мац1алъ ах1улаан дие кинидахъ куч1дул, рицунаан маргьаби.

Авар мац1 дие бечедаб ва хирияб буго. Гьеб маг1арул мац1алъ загьир гьабула дица дир пикру, рек1ел асар, рокьи, ццин…

Бокьарав чигун к1алъалаго, нилъеда лъазе ккола гьесие ч1ван-къот1араб жаваб кьезе. Нилъеда лъазе ккола нилъер мац1алъул раг1аби. Раг1и-гьеб буго маг1на, наг1ана, барки, пикру, унти, сурат, берцинлъи, бакъан, гьаракь.

Дунял гьабилалде, дида раг1ана,

Раг1и бук1анила цебе абулеб:

Я амру лъаларо, я гьа лъаларо,

Я гьари лъаларо, я как лъаларо.

Гьаб бидулъ босараб, ругъназул ц1ураб

Дуниял ц1унулеб раг1и анищ цо,-

Жибго амру г1адаб, жибго гьа г1адаб

Жибго гьари г1адаб, жибго как г1адаб.

Щивав чи жиндир раг1абазул бет1ергьанлъун вук1ине ккола.

Нилъее цо жо бицине бокьани, цин нилъеца гьелда ц1ар абизе ккола, цинги раг1абаздалъун гьелъие сипат-сурат кьезе ккола. Нилъерго пикру раг1абаздалъун абизе лъайи-гьеб бигьаяб жо гуро, амма ц1акъ х1ажатаб буго. К1алъалеб мехалда, нилъеда лъазе ккола нилъерго пикру бит1ун, г1енеккун вугесда бич1ч1иледухъ абизе раг1абаздалъун.

Мац1ал бат1иял рук1а абе, рак1 цо бугони. Цо-цо дир гьудулзаби, росабалъа к1удиял шагьаразде ц1ализе аралго, инсул мац1ги тун, бат1ияб мац1алъ к1алъазе лъугьуна. Гьеб –гьезул иш. Гьезул я г1урусаб гуреб, я маг1арул гуреб, гъурун бараб рохьалда релълъараб мац1 буго. Гьезул г1емерисезул рахъалъ абизе бегьула: рач1ч1ал гъезейилан арал гъулби, лълъурдулги рорч1ун, рач1ун ругилан. Гьел гьединго релълъуна хъазаздаги. Хъазица дагьаб кеч1 ах1ула, дагьаб боржуна, дагьаб лъудола, цониги жо лъик1, мурадалде щун, гьабуларо. Нилъ рук1ине ккола хъазаллъун гурел,- ц1амаллъун, нилъерго иш мух1канго лъалеллъун.

Щай дие къвариг1ун бугеб Дагъистан,

Дир гьаракь бахъани дир лъималахъа?!

Щай дий маг1аруллъи, маг1арул чаг1аз

Чияр мац1 бицунеб жидерго гъаст1а.

Мац1 бук1ине ккола азарил соназ бук1араб.нилъее умумуз ирсалъе кьураб. Нилъеца нилъерго мац1 г1агарабин абула, щай гурелъул нилъ гьит1инаб мехалдаса нахъе к1алъала гьеб мац1алъ, ургъула, анищал гьарула, гьеб мац1алда к1алъала нилъер г1агарал.

Авар мац1 буго нилъер Ват1аналъул мац1, гьелда жаниб буго къуватаб, къвак1араб раг1и «рагъ», тамахаб, х1еренаб-«рокьи», лъик1аб, г1одориччазарулеб- «рак1бух1и», хинаб, х1еренаб «эбел».